পূর্ণ দৈর্ঘ্যের ছবি দেখা বা নির্মাণের প্রসেসটা একটা অভিজ্ঞতা। আর স্বল্প দৈর্ঘ্যের ছবি যেন শর্ট এনকাউন্টার। কীভাবে প্রভাব ফেলবে, কোনওমতেই আগে থেকে জানতে পারবেন না! 
শর্ট ফিল্মের এই চার্মে আটকেছেন ভারতের বহু ফিল্মমেকার। ছোট ছোট গল্প নিয়ে একটা গোটা কাঠামো বানিয়ে বা শর্ট ফিচার টুকটাক বানিয়ে চলেছেন মূলধারার প্রায় সব পরিচালকই। কলকাতা ছাড়া ভারতের অন্যান্য মেট্রোপলিটান শহরে সদ্য মুক্তি পেয়েছে ‘শোর সে শুরুওয়াৎ’। ছোট ছোট অনেকগুলো শর্ট নিয়ে একটা ছবির মলাট। সেখানে আনকোরা পরিচালকদের মেন্টর করেছেন বলিউ়ডের তাব়়ড় পরিচালকেরা। মীরা নায়ার, শ্যাম বেনেগল, ইমতিয়াজ আলি, জোয়া আখতার, নাগেশ কুকুনুর, শ্রীরাম রাঘব এবং হোমি আদাজানিয়া। 
এই ছবিটার কথা বলতে গিয়েই মীরা নায়ার জানিয়েছেন, শর্ট ফিল্মের মতো রোমাঞ্চকর প্ল্যাটফর্ম হয় না। ‘‘আমি নিজেই বছরে দু’তিনটে করে শর্ট বানাই। এই মাধ্যমটার প্রতি আসক্ত বলা চলে আমাকে!’’ বেশ কিছু বছর আগে এড্‌স সংক্রান্ত সচেতনতা বাড়াতে একটি ছবির পরিচালনা করেছিলেন তিনি— ‘মাইগ্রেশন’। মীরার ‘মীরাবাঈ প্রোডাকশন্‌স’ থেকেই যৌথ উদ্যোগে বানানো ছবি। বিশাল ভরদ্বাজ এব‌ং জোয়া আখতার লিখেছিলেন 
সেই ছবির গল্প। 
আসল কথা, শর্ট ফিল্মের মাধ্যমে একটা স্পষ্ট বক্তব্য বুঝিয়ে দেওয়া চলে। কখনও সেটা মেসেজ, কখনও স্টেটমেন্ট। পরিচালকরাও জানেন সে কথা। ফিচার ফিল্মের সঙ্গে যে পরিমাণ প্রযোজনামূলক চুক্তি-পিআর-প্রোমোশন-রিলিজের গল্প জুড়ে থাকে, সেটা শর্টসে না থাকায় পরিচালকেরা স্বাধীনভাবে কাজটা করতেও পারেন। কিন্তু একটু অসুবিধেও রয়েছে। কারণ, সাধারণ জনগণ চট করে জানতেও পারেন না এ সব ছবির খবর। 
তবে অনলাইনে একটু খোঁজ করলেই পেয়ে যাবেন শর্টস‌ দেখার ফ্রি লিঙ্ক। অন্যান্য ফিচার পরিচালকদের শর্ট-আসক্তিও কম নয়। নতুন-পুরনো মিলিয়ে রইল তালিকা।
অনুরাগ কাশ্যপ 
(দ্যাট ডে আফটার এভরিডে)
ইভটিজিংয়ের বিরুদ্ধে একদিন রুখে দাঁড়ালেই পরের দিনগুলো অন্যরকম হতে পারে— এরকম একটা মেসেজ দিতে চেয়েছিলেন অনুরাগ। তিন মহিলাকে নিয়ে গল্প। একটি চরিত্রে অভিনয় করেছিলেন রাধিকা আপ্টে। সেই তিন মহিলা নিয়মিত শারীরিক প্রশিক্ষণ নেয় হেনস্থার প্রতিরোধ করবে বলে। এবং তারা সফলও হয়। অনেকগুলো সমস্যা কী করলে মিটবে, তার একটা সম্ভাব্য সমাধান দিয়েছিলেন অনুরাগ। বহু শর্ট ফিল্ম তিনি প্রযোজনাও করে থাকেন। নীরজ ঘেওয়ান, বসন বালা, অনুভূতি কাশ্যপদের শর্টস প্রযোজনা করেছে তাঁর ‘অনুরাগ কাশ্যপ ফিল্মস’।
নীরজ ঘেওয়ান (এপিফ্যানি)
তখনও ‘মাসান’ হয়নি, ছবি কান’এ যায়নি, নীরজ পরিচিতও হননি। নীরজ জানতেন, শর্ট ফিল্মে ডিস্ট্রিবিউশন ইত্যাদির ব্যাপার নেই। ফলে আনকোরা পরিচালক হিসেবে নিজের শর্ট ‘এপিফ্যানি’কে অনলাইনেই রিলিজ করিয়েছিলেন তিনি। ‘ভায়াকম এইট্টিন’ প্রো়ডিউস করেছিল ছবি। নীরজ বড় স্টুডিও’কে রাজি করিয়ে নিতে পেরেছিলেন নিজের দমেই, কারণ শর্টের ়খরচ কতই বা! তার উপর অনলাইনে বিনামূল্যে দর্শক দেখতেও পারবেন ছবি। নীরজ অবশ্য বলেছিলেন, ‘‘কেরিয়ারের শুরুর দিকে শর্ট ফিল্মের উপরেই আমাকে ভরসা রাখতে হয়েছিল। বিদেশে শর্ট ফিল্মকেও ফিচারের মতো গুরুত্ব দেওয়া হয়। এখানে সেই চিন্তাটাই 
করেন না কেউ!’’
ইমতিয়াজ আলি (ইন্ডিয়া টুমরো)
এই ছবিটা সাম্প্রতিক। স্লাট-শেমিংকে যে সমাজ একটা ভোঁতা অস্ত্রের মতো ব্যবহার করে, তার গালে সপাটে একটা চড় বলা চলে ইমতিয়াজের এই ছবিটাকে। যেখানে একজন যৌনকর্মীর স্টক মার্কেট সম্পর্কে জ্ঞান মুখ বন্ধ করিয়ে দেয় দুঁদে ব্যবসায়ীর। ছবিটা ইমতিয়াজ বানিয়েছিলেন জেন্ডার স্টিরিওটাইপ ভাঙার জন্য। যৌনকর্মী বলে কারও মগজাস্ত্র থাকতে পারে না, শিল্পীসত্তা থাকতে পারে না, কিংবা এই পেশায় যোগ দেওয়ার নেপথ্যের কারণ— এসব নিয়ে যে সাধারণ বদ্ধ ধারণা মানুষের থাকে তাকেই চ্যালেঞ্জ করতে চেয়েছিলেন ইমতিয়াজ। বলেছিলেন, ‘‘এই ছবিটা বড় মাধ্যমে করতে গেলে কিন্তু টু মাচ টু প্রুভ আ পয়েন্ট হয়ে যেত! কিছু প্লট স্বল্প দৈর্ঘ্যেই বলা যায়।’’
সুজয় ঘোষ (অহল্যা)
‘কহানি’ আর ‘কহানি টু’র মাঝখানে একটাই কাজ করেছিলেন সুজয়— ‘অহল্যা’। থ্রিলার। অভিনয় করেছিলেন রাধিকা আপ্টে, সৌমিত্র চট্টোপাধ্যায় আর টোটা রায়চৌধুরী। ছবি প্রশংসিত হয়েছিল। কিন্তু এই ছবির বিরুদ্ধে টোকার অভিযোগ রয়েছে— ‘আলমা’ নামে একটি অ্যানিমেশন শর্ট থেকে।
ফারহান আখতার (পজিটিভ)
এ়ড্‌স সংক্রান্ত সচেতনতা বাড়াতে বলিউডের অনেক পরিচালকই কাজ করেছেন। ফারহান আখতারও ‘মীরাবাঈ প্রোডাকশন্‌স’এর উদ্যোগটিতে অংশ নিয়েছিলেন। বানিয়েছিলেন ‘পজিটিভ’। তাতে অভিনয় করেছিলেন শাবানা আজমি, বোমান ইরানিরা। এক বাবা-ছেলের গল্প নিয়ে ছবির প্লট। একটা ভুল কী করে সম্পর্ক বা জীবন নষ্ট করে দিতে পারে, যদি না ঠিক সময়ে ঠিক মানুষটাকে পাশে পাওয়া যায়— সেই নিয়েই ছবি। ২০০৭ সালে ছবিটা বানিয়েছিলেন ফারহান। তখনই বলেছিলেন, সুযোগ পেলে এই মাধ্যমটাকে আরও এক্সপ্লোর করতে চান তিনি।
শ্রীশ কুন্দের (কৃতী)
ছবিতে অভিনয় করেছিলেন মনোজ বাজপেয়ী। তিনি তো এক কথায় শর্ট ফিল্মকে ডিজিটাল ভারতের ভবিষ্যৎ বলে দাবি করে দিয়েছিলেন! ‘কৃতী’ সাইকো-থ্রিলার। এই ছবিতেও রাধিকা আপ্টে আছেন। একটা মার্ডার মিস্ট্রি’কে ঘিরে গল্প। তবে ছবির মৌলিকত্ব নিয়ে সন্দেহ রয়েছে। একজন নেপালি পরিচালক তাঁর ছবি ‘বব’এর নকল বলে অভিযোগ করেছেন ‘কৃতী’র বিরুদ্ধে।